Neuvoston asetus (ETY) N:o 525/77 annettu 14 päivänä maaliskuuta 1977 ananassäilykkeiden tuotantotukijärjestelmän käyttöön ottamisesta



Virallinen lehti nro L 073 , 21/03/1977 s. 0046 - 0047

Suomenk. erityispainos Alue 3 Nide 8 s. 0168

Kreikank. erityispainos: Luku 03 Nide 17 s. 0254

Ruotsink. erityispainos Alue 3 Nide 8 s. 0168

Espanjank. erityispainos: Luku 03 Nide 12 s. 0074

Portugalink. erityispainos: Luku 03 Nide 12 s. 0074



NEUVOSTON ASETUS (ETY) N:o 525/77 annettu 14 päivänä maaliskuuta 1977 ananassäilykkeiden tuotantotukijärjestelmän käyttöön ottamisesta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 43 ja 227 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo, että yhteisön ananassäilykkeiden markkinoiden erityistilanteesta johtuen ja erityisesti johtuen teollisuuden tarpeesta ylläpitää kilpailukykyisiä hintoja tärkeimpien kolmansien tuottajamaiden hintoihin verrattuna on syytä ottaa käyttöön tuotantotukijärjestelmä ananassäilykkeiden valmistamiseksi alhaisemmalla hinnalla kuin se, mikä seuraisi kannattavan hinnan maksamisesta tuoreen ananaksen tuottajille, ja on tarpeen soveltaa Euroopan maatalouden ohjaus- ja tukirahaston tukiosastoa koskevia säännöksiä Ranskan merentakaisiin departementteihin, kun otetaan huomioon ananaksentuotannon merkitys näiden departementtien taloudelle, ON ANTANUT TÄMÄN ASETUKSEN: 1 artikla Otetaan käyttöön tuotantotukijärjestelmä ananassäilykkeille, jotka kuuluvat yhteisen tullitariffin alanimikkeeseen 20.06 B ja jotka on valmistettu yhteisössä korjatusta tuoreesta ananaksesta. 2 artikla Tuotantotukea myöntää se jäsenvaltio, jonka alueella ananassäilykkeet valmistetaan. 3 artikla Tuotantotukea myönnetään ainoastaan jalostajille, jotka sitoutuvat maksamaan ananaksentuottajille vähintään 4 artiklan mukaisesti vahvistetun vähimmäishinnan. 4 artikla 1. Tuotantotuen määrä vahvistetaan siten, että sillä korvataan ananassäilykkeistä yhteisössä tarjotun hinnan ja näiden tuotteiden kolmansien toimittajamaiden noudattamien hintojen välinen erotus. 2. Neuvosto vahvistaa vuosittain määräenemmistöllä komission ehdotuksesta riittävän ajoissa ennen markkinointivuoden alkua: a) tuen määrän; b) edellä 3 artiklassa tarkoitetun vähimmäishinnan tason. 5 artikla Ananassäilykkeiden markkinointivuosi alkaa kunkin vuoden 1 päivänä kesäkuuta ja päättyy seuraavana vuonna 31 päivänä toukokuuta. 6 artikla Tuotantotukea maksetaan hakemuksesta jalostajille, jos jalostajat osoittavat: - valmistaneensa sen määrän säilykkeitä, jota hakemus koskee, - säilykkeiden valmistuksessa käytettyjen ananasten olevan peräisin yhteisöstä, - noudattaneensa 3 artiklassa tarkoitettua sitoumusta. 7 artikla Yksityiskohtaiset säännöt tämän asetuksen soveltamisesta annetaan hedelmä- ja vihannesjalostealan yhteisestä markkinajärjestelystä 14 päivänä maaliskuuta 1977 annetun neuvoston asetuksen (ETY) N:o 516/77(2) 20 artiklassa säädettyä menettelyä noudattaen. 8 artikla Perustamissopimuksen 40 artiklan 4 kohtaa ja kyseisen artiklan täytäntöönpanemiseksi annettuja säännöksiä sovelletaan Ranskan merentakaisten departementtien ananassäilykkeisiin, siltä osin kuin nämä säännökset koskevat Euroopan maatalouden ohjaus- ja tukirahaston tukiosastoa. 9 artikla 1. Kumotaan ananassäilykkeiden tuotantotukijärjestelmän käyttöön ottamisesta 22 päivänä heinäkuuta 1975 annettu neuvoston asetus (ETY) N:o 1929/75(3). 2. Viittauksia 1 kohdan mukaisesti kumottuun asetukseen on pidettävä viittauksina tähän asetukseen. 10 artikla Tämä asetus tulee voimaan 1 päivänä huhtikuuta 1977. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä maaliskuuta 1977. Neuvoston puolesta Puheenjohtaja J. SILKIN (1) EYVL N:o C 30, 7.2.1977, s. 25 (2) EYVL N:o L 73, 21.3.1977, s. 1 (3) EYVL N:o 198, 29.7.1975, s. 13